Document ID: 32014D0078

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Φεβρουαρίου 2014
σχετικά με μέτρο που έλαβε η Δανία βάσει του άρθρου 11 της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση ενός τύπου μηχανήματος πολλαπλών χρήσεων για χωματουργικές εργασίες
[κοινοποιηθείσα υπό τον αριθμό C(2014) 633]
(Κείμενο που παρουσιάζει ενδιαφέρον για τον ΕΟΧ)
(2014/78/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11,
Εκτιμώντας τα ακόλουθα:
(1)
Σύμφωνα με τη διαδικασία που ορίζεται στο άρθρο 11 παράγραφος 2 της οδηγίας 2006/42/ΕΚ, οι αρχές της Δανίας κοινοποίησαν στην Επιτροπή και στα άλλα κράτη μέλη μέτρο σχετικά με το μηχάνημα «AVANT 600 Series», το οποίο κατασκευάζεται από την εταιρεία Avant Tecno Oy, Ylötie 1, FIN-33470 Ylöjärvi, Φινλανδία. Το μηχάνημα έφερε τη σήμανση CE και συνοδευόταν από δήλωση συμμόρφωσης ΕΚ σύμφωνα με την οδηγία 2006/42/ΕΚ σχετικά με τα μηχανήματα, την οδηγία 2004/108/ΕΚ του Ευρωπαϊκού Κοινοβουλίου και του Συμβουλίου (2) σχετικά με την ηλεκτρομαγνητική συμβατότητα και την οδηγία 2000/14/ΕΚ του Ευρωπαϊκού Κοινοβουλίου και του Συμβουλίου (3) σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους.
(2)
Το «AVANT 600 Series» είναι ένα μηχάνημα πολλαπλών χρήσεων για χωματουργικές εργασίες στο οποίο είναι δυνατόν να προσαρμοστεί μεγάλη σειρά εξαρτημάτων για την εκτέλεση πολλών διαφορετικών λειτουργιών στο πλαίσιο δραστηριοτήτων όπως η δασοκομία, η γεωργία, η διαμόρφωση τοπίου, η κηπουρική, η συντήρηση ακινήτων, η διαχείριση υλικών, οι εκσκαφές και οι κατασκευές.
(3)
Αιτία για τη λήψη του εν λόγω μέτρου από τις αρχές της Δανίας ήταν η μη συμμόρφωση του μηχανήματος με την ουσιώδη απαίτηση υγείας και ασφάλειας που καθορίζεται στο παράρτημα I σημείο 3.4.4 της οδηγίας 2006/42/ΕΚ, σύμφωνα με την οποία, όταν, σε περίπτωση αυτοκινούμενου μηχανήματος με επιβαίνοντα χειριστή, υπάρχει κίνδυνος από την πτώση αντικειμένων ή υλικών, το μηχάνημα πρέπει να έχει σχεδιαστεί και κατασκευαστεί έτσι ώστε να λαμβάνεται υπόψη ο εν λόγω κίνδυνος και να είναι εξοπλισμένο, αν το επιτρέπουν οι διαστάσεις του, με κατάλληλη προστατευτική κατασκευαστική δομή.
(4)
Οι αρχές της Δανίας ανέφεραν ότι, παρά το γεγονός ότι πολλές από τις προβλεπόμενες λειτουργίες του μηχανήματος εξέθεταν τον επιβαίνοντα χειριστή σε κίνδυνο από την πτώση αντικειμένων ή υλικών, το μηχάνημα είχε διατεθεί στην αγορά χωρίς προστατευτική κατασκευαστική δομή για την περίπτωση πτώσης αντικειμένου (FOPS). Οι αρχές της Δανίας ζήτησαν από τον κατασκευαστή να λάβει διορθωτικά μέτρα. Καθώς δεν υπήρξε ανταπόκριση στο συγκεκριμένο αίτημα, οι αρχές της Δανίας απαγόρευσαν τη διάθεση του μηχανήματος «AVANT 600 Series» στην αγορά χωρίς FOPS και απαίτησαν από τον κατασκευαστή να προβεί σε διορθωτικές ενέργειες όσον αφορά τα μηχανήματα που είχαν ήδη διατεθεί στην αγορά.
(5)
Η Επιτροπή απέστειλε στον κατασκευαστή επιστολή με την οποία τον καλούσε να της διαβιβάσει τις παρατηρήσεις του σχετικά με το μέτρο που έλαβε η Δανία. Στην απάντησή του, ο κατασκευαστής ανέφερε ότι το «AVANT 600 Series» ήταν εφοδιασμένο με θάλαμο που είχε υποβληθεί σε δοκιμή από τον κοινοποιημένο οργανισμό MTT-Vakola αριθ. 0504. Ο θάλαμος διέθετε ανέκαθεν προστατευτική κατασκευαστική δομή για την περίπτωση ανατροπής (ROPS) και θα μπορούσε να εξοπλιστεί με FOPS ως προαιρετικό εξοπλισμό. Όταν, π.χ., το μηχάνημα προοριζόταν να χρησιμοποιηθεί στη γεωργία, στη συντήρηση ακινήτων, στη διαμόρφωση τοπίου ή σε στάβλους -δηλαδή για χρήσεις που δεν συνεπάγονται τον κίνδυνο πτώσης αντικειμένων- δεν τοποθετούνταν στο μηχάνημα FOPS. Από την άλλη πλευρά, όταν το μηχάνημα προοριζόταν για εφαρμογές που συνεπάγονταν τον κίνδυνο πτώσης αντικειμένων, όπως, π.χ., η χρήση σε ορυχεία, το μηχάνημα ήταν πάντοτε εξοπλισμένο με FOPS. Ο κατασκευαστής ανέφερε επίσης ότι είχε αποφασίσει να διευκρινίσει τις οδηγίες χρήσης και τα διαφημιστικά έντυπα, ώστε να αποσαφηνιστεί σε ποιες περιπτώσεις πρέπει να χρησιμοποιείται θάλαμος με FOPS.
(6)
Σύμφωνα με το παράρτημα I σημείο 1.1.2 στοιχείο α) της οδηγίας 2006/42/ΕΚ, το μηχάνημα πρέπει να είναι σχεδιασμένο και κατασκευασμένο έτσι ώστε να είναι κατάλληλο για την προβλεπόμενη λειτουργία του και να έχει εκ κατασκευής τη δυνατότητα να χρησιμοποιείται, να ρυθμίζεται και να συντηρείται χωρίς οι χειριστές να εκτίθενται σε κίνδυνο κατά την εκτέλεση των εν λόγω εργασιών υπό τις προβλεπόμενες συνθήκες, αλλά να λαμβάνεται επίσης υπόψη ευλόγως αναμενόμενη κακή χρήση του. Τα λαμβανόμενα μέτρα πρέπει να έχουν ως στόχο την εξάλειψη οποιουδήποτε κινδύνου καθ’ όλη την προβλεπόμενη διάρκεια ζωής του μηχανήματος, συμπεριλαμβανομένων των σταδίων της μεταφοράς, της συναρμολόγησης, της αποσυναρμολόγησης, της αχρήστευσης και της διάλυσης. Τα μέτρα πρέπει να λαμβάνονται σύμφωνα με τις αρχές ενσωμάτωσης της ασφάλειας που ορίζονται στο σημείο 1.1.2 στοιχείο β) του παραρτήματος I, οι οποίες δίνουν προτεραιότητα στα ενσωματωμένα μέτρα προστασίας αντί στις πληροφορίες για τους χρήστες.
(7)
Στην περίπτωση μηχανημάτων πολλαπλής χρήσης για χωματουργικές εργασίες, όπως το «AVANT 600 Series», ακόμη και αν ένα μηχάνημα διατίθεται αρχικά για λειτουργίες οι οποίες δεν συνεπάγονται τον κίνδυνο πτώσης αντικειμένων ή υλικών, είναι πιθανόν να χρησιμοποιηθεί κατά την αναμενόμενη διάρκεια ζωής του και για άλλες προβλεπόμενες λειτουργίες ή σε χώρους που εκθέτουν τον χειριστή στον συγκεκριμένο κίνδυνο. Επομένως, ο κίνδυνος από την πτώση αντικειμένων ή υλικών πρέπει να λαμβάνεται υπόψη κατά τον σχεδιασμό και την κατασκευή του μηχανήματος.
(8)
Από την εξέταση των στοιχείων που παρείχαν οι αρχές της Δανίας και των παρατηρήσεων που διαβίβασε ο κατασκευαστής επιβεβαιώνεται ότι το μηχάνημα «AVANT 600 Series» χωρίς FOPS δεν συμμορφώνεται με την ουσιώδη απαίτηση υγείας και ασφάλειας που καθορίζεται στο παράρτημα I τμήμα 3.4.4 της οδηγίας 2006/42/ΕΚ και ότι αυτή η μη συμμόρφωση προκαλεί σοβαρό κίνδυνο τραυματισμού του επιβαίνοντος χειριστή από την πτώση αντικειμένων ή υλικών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέτρο που έλαβαν οι αρχές της Δανίας, το οποίο απαγορεύει τη διάθεση του μηχανήματος «AVANT 600 Series» στην αγορά χωρίς κατάλληλη προστατευτική κατασκευαστική δομή για την περίπτωση πτώσης αντικειμένου (FOPS) και απαιτεί από τον κατασκευαστή να προβεί σε διορθωτικές ενέργειες όσον αφορά τα μηχανήματα που έχουν ήδη διατεθεί στην αγορά, κρίνεται δικαιολογημένο.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Φεβρουαρίου 2014.

Labels: 7
3
8
6
18